|  |  |
| --- | --- |
|  | **Klepp kommune** **Bore skule**  |

**INFORMASJON OM ELEVPERMISJON**

**Høve til å søkja permisjon**

Opplæringslova § 2-11 regulerer elevpermisjonar:

*Når det er forsvarleg, kan kommunen etter søknad gi den enkelte eleven permisjon i inntil 2
veker. Elevar som høyrer til eit trussamfunn utanfor Den norske kyrkja, har etter søknad rett
til å vere borte frå skolen dei dagane trussamfunnet deira har helgedag.*

Paragrafen må sjåast i samanheng med § 2-1 som omhandlar rett og plikt til
grunnskoleopplæring: *Barn og unge har plikt til grunnskoleopplæring, og rett til ei offentleg
grunnskoleopplæring i samsvar med denne lova og tilhøyrande forskrifter. Plikta kan
ivaretakast gjennom offentleg grunnskoleopplæring eller gjennom anna, tilsvarande
opplæring.*

Permisjon er ikkje ein rett for den enkelte. Ved permisjon fråskriv eleven (eller
foreldre/føresette på eleven sine vegne) seg retten til offentleg grunnskoleopplæring for ein
periode tilsvarende lengda av fråværet.

**Permisjonslengde**

Opplæringslova si grense for maksimal permisjonstid er 2 veker. Det betyr at ingen elevar kan
få permisjon som varer lenger enn 2 veker (10 skuledagar). Opplæringslova set ingen grenser
for kor mange gonger skulen kan gje permisjon. Dette må sjåast i samanheng med kravet om
at permisjonen er forsvarleg. For fråver **utover** 2 veker, vert eleven skriven ut av skulen. Om
eleven kjem tilbake, vert han/ho meldt inn igjen på skulen på vanleg måte. Viss det er ledig
kapasitet, vil eleven få tilbake plass i si opprinnelege elevgruppe. Eleven kan ikkje rekna med
at skulen tilbyr ekstra undervisning for å "ta igjen" for tapt undervisning i fråværsperioden.

**Forsvarleg permisjon**

Ved søknad om permisjon skal rektor vurdera om det er forsvarleg i forhold til eleven si
opplæring å la han/ho vera borte frå skulen i det aktuelle tidsrommet. Rektor må mellom anna
vurdera:

* om det vert gitt opplæring i permisjonstida
* om eleven har hatt permisjon tidlegare
* eleven sitt faglege nivå, dokumentert i kartleggingsprøvar og ulike testar
* kva andre sosiale, intellektuelle og kulturelle opplevingar eleven vil få i permisjonstida og kva utbytte
han/ho kan få av dette

Det er ikkje eit krav at elevar får opplæring i permisjonstida, men det vil vera enklare å
forsvara ein permisjon om eleven får eit godt opplæringstilbod i permisjonstida. Ein kan ikkje vente tilretteleggjing frå skulen si side ved elevpermisjonar anna enn vekeplan som ligg elektronisk.

 Å vurdera om ein permisjon er forsvarleg, byggjer til ei viss grad på skjønn. Utdanningsdirektoratet tilrår at skulane legg opp til ein streng vurderingspraksis.

**Utanlandsopphald**

Opplæringslova gjeld ikke utanfor landet. Rett og plikt til grunnskoleopplæring gjeld ikkje for
elevar som oppheld seg i utlandet. Permisjonssøknad for utanlandsopphald skal likevel
handsamast på vanleg måte. For utanlandsopphald utover 2 veker, vert eleven skriven ut av
skulen. Om eleven kjem tilbake, vert han/ho meldt inn igjen på skulen på vanleg måte. Viss
det er ledig kapasitet, vil eleven få tilbake plass i si opprinnelege elevgruppe. Eleven kan ikkje
rekna med at skulen tilbyr ekstra undervisning for å "ta igjen" for tapt undervisning i
fråværsperioden.

**Ugyldig fråvær**

Viss føresette tek ein elev ut av skulen utan å ha søkt om permisjon, eller utan å ha fått
godkjent søknad om permisjon, vil eleven få registrert ugyldig fråvær.

**Vedtaksmyndigheit**

Rektor ved den enkelte skule saksbehandlar søknad om permisjon og skriv ut elevar frå
skulen.

**Søknad/søknadsfrist**

Søknad om permisjon må sendast skulen seinast ein månad før permisjonen startar.
*Søknadsskjema elevpermisjon* skal nyttast. Kopi av vedtak om permisjon skal i elevmappe.

Ved utskriving av skulen for fråver utover 2 veker skal skjema *Utskriving av skule* nyttast.
Kopi av vedtak om utskriving skal i elevmappe. Det skal i tillegg sendast kopi av vedtak om
utskriving til fagstab oppvekst.

**Klage**

Rektor sitt vedtak til ein søknad om permisjon er eit enkeltvedtak etter forvaltningslova.
Søkjar kan klaga på vedtaket. Fylkesmannen er klageinstans for klage på vedtak etter
opplæringslova.

Skjema: - *Søknadsskjema elevpermisjon - Utskriving av skule*